Oficiālais Vēstnesis L 183 , 12/07/2002 Lpp. 0005 - 0006



Komisijas Regula (EK) Nr. 1249/2002 (2002. gada 11. jūlijs), ar kuru groza Regulu (EK) Nr. 2366/98, ar ko nosaka sīki izstrādātus noteikumus olīveļļas ražošanas atbalsta sistēmas piemērošanai 1998./1999., 1999./2000., 2000./2001., 2001./2002., 2002./2003. un 2003./2004. tirdzniecības gadam EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1966. gada 22. septembra Regulu Nr. 136/66/EEK par eļļas un tauku tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1513/2001 [2], un jo īpaši tās 5. pantu, ņemot vērā Padomes 1984. gada 17. jūlija Regulu (EK) Nr. 2261/84, ar ko paredz vispārīgus noteikumus attiecībā uz atbalsta piešķiršanu par olīveļļas ražošanu un atbalstu olīveļļas ražotāju organizācijām [3], kurā jaunākie grozījumi izdarīti ar Regulu (EK) Nr. 1639/98 [4], un jo īpaši tās 19. pantu, ņemot vērā Padomes 1998. gada 20. jūlija Regulu (EK) Nr. 1638/98, ar ko groza Regulu Nr. 136/66/EEK par eļļas un tauku tirgus kopīgo organizāciju [5], kurā jaunākie grozījumi izdarīti ar Regulu (EK) Nr. 1513/2001 [6], un jo īpaši tās 4. pantu, tā kā: (1) Saskaņā ar Regulas (EK) Nr. 1638/98 4. pantu nevienam olīvu audzētājam nevar izmaksāt atbalstu par papildu olīvkokiem, kas iestādīti pēc 1998. gada 1. maija, vai par papildu olīvkokiem, par kuriem līdz termiņam, kas vēl jānosaka, nebūs sniegta ražas deklarācija. Komisijas Regulas (EK) Nr. 2366/98 [7], kurā jaunākie grozījumi izdarīti ar Regulu (EK) Nr. 2070/2001 [8], 5. panta 1. punkts paredz, ka izslēgšana no atbalsta attiecas uz produkciju, ko iegūst no olīvkokiem, kuri ir iestādīti pēc 1998. gada 1. maija, un no pēc 1995. gada 1. novembra stādītiem olīvkokiem, par kuriem līdz 1999. gada 1. aprīlim nav sniegta ražas deklarācija. Tomēr uz atbalstu var pretendēt par papildu olīvkokiem, kuri saistīti ar vecās olīvu audzes pārveidošanu, vai ja uz tiem attiecas Komisijas apstiprināta programma. (2) Produkcijas apjoms, ko pirmajos trīs gados pēc iestādīšanas iegūst no olīvkokiem, kuri minēti Regulas (EK) Nr. 1638/98 4. panta pirmajā daļā, nav nozīmīgs. Tomēr no 2002./2003. tirdzniecības gada produkcijas apjoms, ko iegūs no minētajiem kokiem, kļūs nozīmīgs, un tas ir jāņem vērā, veicot izslēgšanu no ražošanas atbalsta shēmas. Tādēļ jāparedz aprēķina sistēma, kas pamatotos uz saražoto neapstrādātās olīveļļas daudzumu, ražojošo olīvkoku skaitu, kuri iestādīti pirms 1998. gada 1. maija un pēc tam, un jāparedz koeficientu sistēma, kas ļautu no kopējā ražošanas apjoma atņemt eļļas produkcijas apjomu, kuru iegūst no papildu olīvkokiem, kuri nevar pretendēt uz atbalstu. Šos koeficentus nosaka, pamatojoties uz ražas attīstības prognozi attiecībā pret stādījumu vecumu. (3) Šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 2366/98 groza šādi: 1. Pievieno šādu 12.a pantu: "12.a pants Pamatojoties uz deklarācijām, kas minētas 2. un 5. pantā, un atbalsta pieprasījumiem, kas minēti 12. pantā, dalībvalstis ražotājas nosaka Regulas (EK) Nr. 1638/98 4. panta pirmās daļas nozīmē olīveļļas ieguvi no papildu olīvkokiem attiecībā uz 2002./2003. tirdzniecības gadu, reizinot vidējo no viena pieauguša olīvkoka iegūto daudzumu ar šādu lielumu summu: - 1998. gadā no 1. maija līdz 31. oktobrim iestādīto papildu olīvkoku skaitu, kas reizināts ar 0,70, - no 1998. gada 1. novembra līdz 1999. gada 31. oktobrim iestādīto papildu koku skaitu, kas reizināts ar 0,35. Vidējo no viena pieauguša olīvkoka iegūto daudzumu aprēķina, dalot neapstrādātās olīveļļas daudzumu, kas iegūts no papildu olīvkokiem, kā minēts pirmajā apakšpunktā, ar šādu lielumu summu: - pirms 1998. gada 1. maija iestādīto ražojošo olīvkoku skaitu, - 1998. gadā laikā no 1. maija līdz 31. oktobrim iestādīto ražojošo olīvkoku skaitu, kas reizināts ar 0,70, - no 1998. gada 1. novembra līdz 1999. gada 31. oktobrim iestādīto ražojošo olīvkoku skaitu, kas reizināts ar 0,35." 2. Regulas 14. panta 1. punkta pirmo daļu aizstāj ar šādu: "1. Olīvu audzētāji ir tiesīgi saņemt atbalstu par neapstrādātas olīveļļas daudzumu, kuru tie faktiski saražo, un no kura atņemts produkcijas apjoms, kas iegūts no papildu olīvkokiem, kuri minēti 12.a panta pirmajā daļā, un kuram pieskaitīts olīvu izspaidu eļļas daudzums ar vienotu likmi, kas paredzēta 2. punktā." 3. Regulas 14. panta 2. punktu aizstāj ar šādu: "2. Olīvu izspaidu eļļas daudzums, par kuru var izmaksāt atbalstu, ir vienāds ar 8 % no neapstrādātas olīveļļas daudzuma, kurš saražots no olīvām, no kurām radušās šīs izspaidas, un attiecībā uz kurām tiesības saņemt atbalstu ir atzītas saskaņā ar Regulas (EEK) Nr. 2261/84 2. panta 4. punktu, un no kura atņemts produkcijas apjoms, kas iegūts no papildu olīvkokiem, kuri minēti 12.a pantā." 2. pants Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī. To piemēro no 2002. gada 1. novembra. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 11. jūlijā Komisijas vārdā — Komisijas loceklis Franz Fischler [1] OV 172, 30.9.1966., 3025./66. lpp. [2] OV L 201, 26.7.2001., 4. lpp. [3] OV L 208, 3.8.1984., 3. lpp. [4] OV L 210, 28.7.1998., 38. lpp. [5] OV L 210, 28.7.1998., 32. lpp. [6] OV L 201, 26.7.2001., 4. lpp. [7] OV L 293, 31.10.1998., 50. lpp. [8] OV L 280, 24.10.2001., 3. lpp. --------------------------------------------------